દસ્તુરી પાસે ઘોડાવાળા, ગધેડાવાલા, ચાવાળા, કોલાવાળા, હોટલવાળા, રિક્ષાવાળાનો મધપૂડો ગણગણતો હોય. માથા પર વાંદરાનાં તોફાન ઝળુંબતાં હોય. પતંગિયાની વાંકીચૂંકી ગતિ રંગબેરંગી લય અંકિત કરતી હોય. આ પતંગિયાની મૌન ગતિ જોઈને કાચના કૂંડામાં સરકતી માછલીઓની ગતિ યાદ આવે. પંખીઓ નીરવતા પર પોતાના પગરવ જેવા ટહુકા અંકિત કરતા હોય ત્યારે તમે લાલ માટી પર પગલાં પાડીને માથેરાન તરફ આગળ વધો છો. તમારી કેડી અને મિની ટ્રેનની કેડી એકરૂપ બની જાય છે. તેના પાટાનાં ટચૂકડા સ્લિપરરૂપી પગલામાં તમારું પગલું અટવાય છે અને તમને યાદ આવી જાય છે : પગલું પગલામાં અટવાયું.